**ეიბლიზმის პოლიტიკა**

**შესავალი:** შეზღუდული შესაძლებლობების მქონე პირები, სოციალური და პოლიტიკური, კულტურული და ეკონომიკური მიღწევების ფონზე, დღემდე განიცდიან შესაძლებლობებზე დაფუძნებულ დისკრიმინაციას, რაც ძირითადად „უნარიანი სხეულის“ პრივილეგიას უკავშირდება და სამეცნიერო ლიტერატურაში ეიბლიზმის სახელწოდებითაა ცნობილი. აღნიშნულ თავში განხილულია შესაძლებლობათა შეზღუდვის კონცეფცია და მისი განმსაზღვრელი ფაქტორები. ეიბლიზმი, როგორც შშმ პირთა სეგრეგაციისა და დისკრიმინაციის საფუძველი სხვადასხვა სფეროში, მათ შორის განათლების და დასაქმების ადგილზე. პრაქტიკული მაგალითების მეშვეობით კი ნაჩვენებია ეიბლიზმის სხვადასხვა ფორმა და მათი გავლენა შშმ პირთა უფლებების განხორციელებაზე.

1. **შეზღუდული შესაძლებლობის კონცეფცია და მისი განმსაზღვრელი ფაქტორები**

შეზღუდული შესაძლებლობების კონცეფციის შესწავლა გასული საუკუნის ბოლო ხანებიდან დაიწყეს. მაშინ, როდესაც შეზღუდული შესაძლებლობების მქონე პირები სოციალური აღიარებისთვის და პოლიტიკურ პროცესებში მონაწილეობისთვის იბრძოდნენ. შესაძლებლობის შეზღუდვასთან დაკავშირებული თეორიები ამტკიცებენ, რომ შეზღუდული შესაძლებლობები სოციოლოგიური, ეკონომიკური და კულტურული წარმონაქმნი უფროა, ვიდრე ფსიქოლოგიური ან სამედიცინო პრობლემა. მიუხედავად იმისა, რომ დღეს მეცნიერებას და მედიცინას უფრო მეტად კრიტიკულად ვაფასებთ, შეზღუდულობის კონცეფცია დიდი ხნის მანძილზე თეთრხალათიან პირებს, კლინიკებს თუ ფსიქიატრიულ საავადმყოფოებს უკავშირდებოდა. ანუ შესაძლებლობათა შეზღუდვა ნორმატიულად გაგებული იყო სამედიცინო ჭრილში - *შეზღუდულობა არის პროცესი, სადაც ცხოვრება სამედიცინო დისკურსის შემცირებული გამოყენებით მუშავდება, თუმცა ეს იმას არ ნიშნავს, რომ მედიცინა აუცილებლად ამცირებს ჩვენს აზროვნებას შეზღუდული შესაძლებლობების შესახებ. როგორც პროფესორი კაუზერი (Couser ,2011) აღნიშნავს, მედიცინამ ბევრ შშმ პირს მისცა ცხოვრების გაგრძელების შესაძლებლობა.* მაშინ რაშია სამედიცინო მიდგომის პრობლემა?

მედიცინა სომატური ანომალიის ნატურალიზებას ახდენს. ძირითადი პრობლემა იმაშია, რომ შეზღუდულობა სამედიცინო ცოდნით ფორმულირდება, აქცენტი ბიოლოგიურ, გენეტიკურ, ჰორმონალურ, ნევროლოგიურ და ფიზიოლოგიურ მახასიათებლებზე კეთდება და ავტომატურად ჩნდება მოპყრობა, რომელიც საკითხს მხოლოდ სამედიცინო პრობლემად აღიქვამს და გამოსავალსაც იმავე სფეროსთან აქტიურ თანამშრომლობაში ხედავს.

დროთა განმავლობაში გაჩნდა შეზღუდულობასთან დაკავშირებული ახალი მიდგომა, რომელმაც პრობლემა სამედიცინო ფლანგიდან სხვა, არანაკლებ მნიშვნელოვან ფაქტორებზე გადაიტანა. განსაკუთრებით უნდა აღინიშნოს ფუნქციონიერების, შეზღუდულობისა და ჯანმრთელობის საერთაშორისო კლასიფიკაცია (The International Classification of Functioning, Disability and Health (ICF), რომელმაც ხელი შეუწყო შეზღუდული შესაძლებლობის უკეთ გააზრებას და გააჩინა მისი გაზომვის ახალი შესაძლებლობები. კლასიფიკაციის შემუშავება საკმაოდ ხანგრძლივი პროცესი იყო, რომელშიც აკადემიკოსები, კლინიცისტები და თავად შეზღუდული შესაძლებლობის მქონე პირები მონაწილეობდნენ. მათ მიერ შემოთავაზებული თეორია ხაზს უსვამს გარემო ფაქტორს, როგორც შეზღუდულობის თავისთავად ხელისშემწყობ მნიშვნელოვან გარემოებას. ხოლო ადამიანის ფუნქციონირების პრობლემას კი შემდეგ სამ სფეროს უკავშირებს:

1. დარღვევის პრობლემა და სხეულის ფუნქციონირების ან სტრუქტურის ცვლილება - მაგ. დამბლა ან სიბრმავე;
2. აქტივობების განხორციელების შეზღუდვა და სხვადასხვა საქმის შესრულების სირთულეები - მაგ. სიარული ან ჭამა;
3. მონაწილეობის შეზღუდვა და საზოგადოებრივი ცხოვრების ნებისმიერ სფეროში ჩართვასთან დაკავშირებულ პრობლემები- მაგ. დისკრიმინაცია დასაქმების ან ტრანსპორტირების სფეროში.

ICF-ის კლასიფიკაციას ასევე იყენებენ შეზღუდულობასთან დაკავშირებული დადებითი ასპექტების გასაგებად და ისეთი მახასიათებლების გასაზომად, როგორიცაა სხეულის ფუნქციები, საქმიანობა, მონაწილეობა და სხვ. ICF-ისთვის დამახასიათებელია ნეიტრალური ენა, რომელიც ერთმანეთისგან არ განასხვავებს შეზღუდული შესაძლებლობის ტიპს და მის გამომწვევ მიზეზს.

კლასიფიკაციის მიხედვით, შეზღუდულობა მხოლოდ ჯანმრთელობის მდგომარეობა არ არის და იგი სხვადასხვა ფაქტორებთან ურთიერთქმედების შედეგად, მათ შორის გარემოს და პირად ფაქტორებთან ერთად წარმოიქმნება, როგორც ეს სქემაზეა ნაჩვენები.

**ფუნქციონიერების, შეზღუდულობისა და ჯანმრთელობის საერთაშორისო კლასიფიკაცია (The International Classification of Functioning, Disability and Health (ICF).**

ჯანმრთელობის მდგომარეობა

(აშლილობა ან დაავადება)

სხეულის ფუნქციონირება აქტივობები მონაწილეობა

 და სტრუქტურა

გარემო ფაქტორები პირადი ფაქტორები

აღნიშნული კლასიფიკაციის მიხედვით, გარემო ფაქტორები შეიძლება იყოს როგორც ხელისშემწყობი, ისე ბარიერების წარმომქმნელი. იგი მოიცავს სერვისებს და ტექნილოგიებს, ბუნებრივად და ხელოვნურად შექმნილ გარემოს, მხარდაჭერას და ურთიერთობებს, საზოგადოებაში არსებულ დამოკიდებულებებს, რეგულაციებს და პოლიტიკას.

ICF ასევე ცნობს პირად ფაქტორებს, როგორიცაა მოტივაცია და თვითშეფასება, რაც გავლენას ახდენს იმაზე, თუ რამდენად მონაწილეობს ადამიანი საზოგადოებაში.

ICF-ის კლასიფიკაცია უნივერსალურია იმ თვალსაზრისით, რომ იგი ადამიანის ყველა მახასიათებლებს განიხილავს როგორც მთლიანს და არ ყოფს მათ კატეგორიებად, როგორც განცალკავებულ ჯგუფს. წყარო: ჯანმრთელობის მსოფლიო ორგანიზაცია (2011: 5) (Goodley, 2014).

1. **ეიბლიზმი - შშმ პირთა დისკრიმინაციისა და სეგრეგაციის საფუძველი?**

ეიბლიზმის კონცეფციას შესაძლებლობათა შეზღუდვის შესახებ აკადემიურ დისციპლინებსა და კვლევებში შეხვდებით, სადაც შეზღუდულობა განხილულია როგორც სოციალური, კულტურული ან პოლიტიკური ფენომენი. საკითხის მკვლევარი ფიონა კემბელი (2001) საუბრობს ეიბლიზმის დეფუმანურ როლზე და განმარტავს, რომ იგი რწმენების, პროცესების და პრაქტიკის ე.წ ქსელია, რომელიც წარმოქმნის საკუთარი თავისა და სხეულის გარკვეულ ტიპს, ადგენს ფიზიკურ სტანდარტს, რომელიც შემოთავაზებულია როგორც სრულყოფილი და რომელიც შეზღუდულ შესაძლებლობას განიხილავს როგორც შემცირებულ ადამიანურ მდგომარეობას. მეცნიერთა სხვა ნაწილი კი ეიბლიზმზე მსჯელობისას ყურადღებას შშმ პირთა მეორეხარისხოვანებაზე ამახვილებს და ამბობს, რომ ეიბლიზმი ის იდეები, პრაქტიკა, ინსტიტუტები და სოციალური ურთიერთობებია, რომლებიც სხეულისუნარიანობას პრიორიტეტად მოიაზრებენ და ამით ხელს უწყობენ შეზღუდული შესაძლებლობების მქონე პირთა მარგინალიზაციას (Chouinard, 1997, p. 380).

თუკი ტერმინი დისეიბლიზმი უფრო ხშირად ინდივიდუალური დონის დისკრიმინაციას აღწერს (Jun, 2018), ეიბლიზმი სოციალური დონის ჩაგვრას მოიაზრებს. მიუხედავად ამისა, ხშირად ეს ორი ტერმინი ურთიერთმონაცვლეობით გამოიყენება. განსაკუთრებით გამოყენებადი კი ეიბლიზმია, რომელიც პოპულარული შეზღუდული შესაძლებლობების შემსწავლელ ამერიკელ მეცნიერებებსა და შშმ უფლებების აქტივისტებს შორის გახდა (BBC News Ouch Blog, 2014) (Bogart, 2019).

აბლეიზმი, ისევე როგორც სხვა ”იზმები”, მაგალითად რასიზმი და სექსიზმი, აღწერს სოციალური ჯგუფის დისკრიმინაციას, ამ შემთხვევაში კი დისკრიმინაციას შეზღუდული შესაძლებლობების მქონე პირების მიმართ. ეიბლიზმი ასევე აღწერს თუ როგორ ფასდება ან არ ფასდება გარკვეული იდეალები და ატრიბუტები საზოგადოებაში (Wolbring, 2008). მაგალითად, აღნიშნული თეორიის მიხედვით, სიარული სოციალურად უფრო ღირებულია, ვიდრე ეტლის საშუალებით გადაადგილება (Hehir, 2007). როგორც თავად შეზღუდული შესაძლებლობების მქონე პირები გამოხატავენ, ეიბლიზმს მათთვის სოციალურად და ფსიქოლოგიურად უარყოფითი შედეგები სხვადასხვა გზებით მოაქვს (Bell, 2013; Campbell, 2008; Keller & Galgay, 2010; Ostrove & Crawford, 2006; Overboe, 1999; Palombi, 2012).

ნაკლებად ცნობილია ის, თუ როგორ ჩნდება შესაძლებლობებისადმი დამოკიდებულებები და გაგება სხვა ჯგუფებში, რომლებიც შესაძლოა არასდროს იდენტიფიცირდნენ, როგორც შეზღუდული შესაძლებლობის მქონე პირები. არსებობს უამრავი აბსტრაქტული განმარტება და დამოკიდებულება შესაძლებლობათა შეზღუდვის მიმართ, რომლის საფუძველზეც მოქმედებენ სარეაბილიტაციო მომსახურების სტუდენტები, პედაგობები, ექიმის თანაშემწეები, ბავშვთა დაცვის სამსახურის თანამშრომლები და ექთნები (Aaberg, 2012).

ებელიზმი შეიძლება გამოიხატოს მრავალი გზით. ხშირად ერთი კონკრეტული ჯგუფის დამოკიდებულების შემოწმება შეზღუდული შესაძლებლობის მქონე პირთა მიმართ, ხელს უწყობს საერთო გაგებას იმის შესახებ, თუ როგორ მოქმედებს ზოგადად ეს კონცეფცია. იმის გათვალისწინებით, რომ ეიბლიზმი დისკრიმინაციისა და მიკერძოების სოციალური პროცესია, იკვეთება ამ მიმართულებით კვლევების ჩატარების აუცილებლობა იმ ფაქტორებზე, რომლებიც გავლენას ახდენს ეიბლიზმის იდეების დამკვიდრებასა და პრაქტიკაში განხორციელებაზე (Friedman, C. Owen, A.L. 2017).

საკითხის მკვლევარები, ვოლბრინგი და კემბელი მედიცინისა და სამართლის კონტექსტიდან გამოდიან და ქმნიან თეორიულ სივრცეს ეიბლიზმის კრიტიკისთვის. მათი აზრით, ეიბლიზმის დისციპლინური პრაქტიკა რეგულარულად უკავშირდება რაციონალური და ჯანმრთელი მოქალაქის შენარჩუნებას და ზრდას. ეს იგივე ფავორიტიზმია, რომელიც გარკვეულ შესაძლებლობებთანაა დაკავშირებული და ხშირად სასურველი შესაძლებლობების ნაკლებობის მიმართ ნეგატიურ განწყობებს აყალიბებს.

ეიბლიზმის კონცეფცია ხშირად გამოიხატება ფასეულობებში - საკუთარი თავის, საკუთარი სხეულისა და სხვა ადამიანებთან ურთიერთობის გააზრება კაცობრიობის სხვა სახეობებისა და გარემოს შესახებ, რომელიც მოიცავს იმას, თუ როგორ არის ადამიანი სხვების მიერ შეფასებული (Wolbring (2007: 1). ხშირად ეიბლიზმი არის საშუალება, რომელსაც სხვადასხვა სოციალური ჯგუფები საკუთარი უფლებებისა და სტატუსის ამაღლების გასამართლებლად იყენებენ. მაგალითად, ქალები ხშირად განიხილებოდნენ, როგორც ბიოლოგიურად მყიფე და ემოციური არსებები, რის გამოც ხმის მიცემა, საკუთრების ფლობა ან შვილების მეურვეობის შენარჩუნება არ შეეძლოთ.

ეიბლიზმის სისტემა მოიცავს როგორც შეზღუდული შესაძლებლობების კონცეფციას, ასევე ჰეტერო / სექსიზმისა და რასიზმის ფორმებს. იგი ემხრობა სამეცნიერო, თერაპიულ და სამედიცინო ჩარევებს, რომლებიც ხელს უწყობენ ეიბლიზმის პრეროგატივის შენარჩუნებას.

კემპბელის მიხედვით, გათავისებული ეიბლიზმის დროს შეზღუდული შესაძლებლობების მქონე პირებს მოეთხოვებათ მიიღონ საკუთარი თავისგან განსხვავებული იდენტობა. როგორც ვოლბრინგი (2012: 79) ამბობს, ეიბლიზმს, მისი ზოგადი ფორმით მივყავართ საკუთარი სხეულის და ურთიერთობების ‘შესაძლებლობებზე დაფუძნებულ და დასაბუთებულ გაგებასთან.

ეიბლიზმის თეორიის მიხედვით, 21-ე საუკუნის „ღირებული“ მოქალაქე არის შემეცნებითი, ემოციური და სოციალური უნარების მქონე, ბიოლოგიურად და ფსიქოლოგიურად სტაბილური, გენეტიკურად და ჰორმონალურად ჯანსაღი, სმენის და გადაადგილების უნარის მქონე, საკუთარი ცხოვრებაზე გადაწყვეტილების დამოუკიდებლად მიმღები, ეკონომიკურად სიცოცხლისუნარიანი. ამ სიას ხშირად ემატება ხოლმე ეიბლიზმის რასისტული და ჰომოფობური გამოვლინება და აქცენტი თეთრკანიან, ჰეტეროსექსუალ პირზების უპირატესობაზეც კეთდება.

ეიბლიზმის პარალელურად, ვოლბრინგი და კემბელი საუბრობენ ტრანსჰუმანიზმის კონცეფციაზე, რომელიც მოიაზრებს შესაძლებლობების გაძლიერებას ტექნოლოგიების დახმარებით ანუ „შესაძლებლობების ტრანსჰუმანიზაციას“, სხეულისა და ტექნოლოგიების შერწყმას (Wolbring, 2012).

ვოლბრინგი აღნიშნავს, რომ ტერმინი ***ტრანსჰუმანიზმი*** თავდაპირველად ჯულიან ჰაქსლიმ, გაეროს განათლების, მეცნიერებისა და კულტურის ორგანიზაციის (იუნესკოს) პირველმა გენერალურმა დირექტორმა გამოიყენა და მას შემდეგ გავრცელდა, როგორც სოციალური მოძრაობის საფუძველი.

ტრანსჰუმანიზმი როგორც ინტელექტუალური და კულტურული მოძრაობა, ადასტურებს ადამიანის მდგომარეობის ძირეულად გაუმჯობესების შესაძლებლობას. ვოლბრინგისთვის (2008 ა: 156) ტრანსჰუმანიზმი მამაცი, მაგრამ საშიში განაცხადია, რადგან ვლინდება შესაძლებლობათა შეზღუდვის გაუმჯობესების დაუოკებელი სურვილი - მედიკამენტების განვითარება ინტელექტის კოეფიციენტის გასაუმჯობესებლად, ხელოვნური ინტელექტის საშუალებით პიროვნების კოგნიტური გაძლიერება, სინთეზური გულის გადანერგვა გულის დაავადებების თავიდან ასაცილებლად და სხვ. (Goodley, 2014).

1. **ეიბლიზმი და მისი გავლენა შშმ პირთა უფლებების განხორციელებაზე - შშმ პირთა დასაქმება**

შეზღუდული შესაძლებლობის მქონე პირებს აქვთ მნიშვნელოვანი სოციალური სტიგმის და ეკონომიკური გარიყულობის გამოცდილება. უფრო მეტიც, ხშირად ისინი განსხვავებული გარეგნობის გამო საზოგადოებაში ნაკლებად ხილვადები არიან და ექვემდებარებიან განკურნებაზე ორიენტირებულ საჯარო პოლიტიკას. შშმ პირები განხილული არიან როგორც ქველმოქმედების, მოწყალების და სამედიცინო ჩარევის ობიექტები, რაც ხშირად იწვევს მათი ჯანმრთელობის მდგომარეობის გაუმჯობესებას, მაგრამ მნიშვნელოვან ზიანს აყენებს შშმ პირთა ცხოვრებას. დღემდე აქტუალურია ინსტიტუციონალიზაციის საკითხი, სადაც შეზღუდული შესაძლებლობების მქონე პირებს ძალადობრივ გარემოში უწევთ ცხოვრება და ეს ყველაფერი იმის გამო ხდება, რომ საზოგადოებამ მათი უფლებების რეალიზებისთვის შესაბამისი რესურსები არ გამოყო.

გაეროს ადამიანის უფლებათა საბჭომ 2016 წელს მიღებული რეზოლუციით გამოთქვა შეშფოთება, რომ ფსიქიკური აშლილობის მქონე პირები, რომლებიც მკურნალობას ცდილობენ, განიცდიან ფართო დისკრიმინაციას, სტიგმას, ცრურწმენებს, ძალადობას, სოციალურ გარიყვას და სეგრეგაციას, უკანონო ან თვითნებურ ინსტიტუციონალიზაციას, და ექვემდებარებიან სამედიცინო პერსონალს. მკურნალობის მეთოდები კი ვერ უზრუნველყოფს მათ ავტნომიას და ნაკლებად ითვალისწინებს ბენეფიციარების ნებას. არსებული ჩაგვრისა და შესაძლებლობების მრავალფეროვნების არასათანადო მოპყრობის მიუხედავად, შეზღუდული შესაძლებლობის მქონე პირთა ნაწილი მაინც ახერხებს საზოგადოებაში არსებული ბარიერების გადალახვას და სამოქალაქო, კულტურული, ეკონომიკური, პოლიტიკური და სოციალური უფლებების, მათ შორის, შრომისა და დასაქმების უფლების რეალიზებას.

დასაქმებას შშმ პირი საქველმოქმედო მიდგომიდან სოციალურ სტატუსამდე და ეკონომიკურ დამოუკიდებლობამდე მიჰყავს. როგორც როდა ჰოვარდი და ჯეკ დონელი აღნიშნავენ, მუშაობის უფლების რეალიზების გარეშე ვერ განხორციელდება სოციალური და ეკონომიკური უფლებები, რადგან სამუშაოს გარეშე ადამიანი ვერ მონაწილეობს ეკონომიკაში. როგორც ფილიპ ალსტონი შენიშნავს, ეკონომიკური უფლებები სხვა უფლებების საწინდარი ხდება.

არიან თუ არა შეზღუდული შესაძლებლობების მქონე პირები უთანასწოროები შრომის უფლებების გამოყენებისას? აღნიშნულ ქვეთავში განვიხილავთ იმას, თუ რამდენად აქვს ადგილი შესაძლებლობებზე დაფუძნებულ უთანასწორობას დასაქმების ადგილზე.

სტატისტიკური მონაცემები მიუთითებს, რომ მილიონობით შეზღუდული შესაძლებლობის მქონე პირი, მიუხედავად იმისა, რომ აქვს მუშაობის უფლება, გამორიცხულია შრომის ბაზრიდან. ავსტრალიის ადამიანის უფლებათა დაცვის კომისიის თანახმად, 55 წელს გადაცილებული პირები მოსახლეობის 25 პროცენტს შეადგენენ, მათგან მხოლოდ 16 პროცენტია დასაქმებული. შშმ პირთა დიდი ნაწილი კი მწვავედ განიცდის უმუშევრობის პრობლემას. საკითხზე მომუშავე რიჩარდ ბერტჰუდის კვლევის მიხედვით, შეზღუდული შესაძლებლობების მქონე პირთა დასაქმების ალბათობა 40 %-ით მცირეა. კიდევ უფრო დაბალი ალბათობა ვლინდება პირებში, რომლებსაც მენტალურ ჯანმრთელობასთან დაკავშირებული პრობლემები აქვთ.

მიუხედავად იმისა, რომ არსებობს ბუნებრივი კორელაცია შესაძლებლობებსა და წარმატების მიღწევას შორის, კანონები და პრაქტიკა ხელს უშლის შესაძლებლობების მრავალფეროვნების გამოვლენას. შესაძლებლობების მრავალფეროვნება კი წარმატების მრავალფეროვნებას იწვევს- ყველა ადამიანი არ შეიძლება იყოს პროფესიონალური სპორტული ვარსკვლავი, ქირურგი, პროფესორი, სატვირთო მანქანის მძღოლი ან ელექტრიკოსი.

აღნიშნული მიდგომა აკრიტიკებს იმ კანონებს და პრაქტიკებს, რომლებიც ხელს უწყობენ შესაძლებლობებზე დაფუძნებულ უთანასწორობას და არ აღიარებენ წარმატების მიღწევას შრომის ბაზარზე მათი პოტენციალის შესაბამისად.

განვიხილოთ მარტივი მაგალითი - პირს რომელიც ეტლში ზის და პირს, რომელიც დადის, შეუძლია იმუშაოს ოფისში. ამით ბუნების რაიმე წესრიგი არ ირღვევა, მაგრამ იმ შემთხვევაში, თუკი ოფისს ვიწყო კარები ექნება და მხოლოდ მცირე ნაბიჯებით გადაადგილების საშუალება იქნება, გადაწყვეტილების მიმღები პირები განსაზღვრავენ ვინ იმუშაოს აღნიშნულ სივრცეში, რადგან არაადაპტირებული შენობა ხელს უშლის გარკვეული შესაძლებლობების მქონე პირებს, დასაქმდნენ და გამოავლინონ თავიანთი შესაძლებლობები.

აღნიშნული სცენარში ეტლით მოსარგებლის უთანასწორობა გამოწვეულია არა შესაძლებლობების ბუნებრივი წესრიგით, არამედ იმით, თუ როგორ უდგებიან ძირითადი გადაწყვეტილების მიმღები პირები შესაძლებლობის მრავალფეროვნებას და მათი რეალიზების გზებს.

ფიზიკური და ციფრული ბარიერების გარდა, შეზღუდული შესაძლებლობის მქონე პირებს ხშირად უწევთ საზოგადოებაში მყარად გამჯდარ მცდარ სტერეოტიპებთან დაპირისპირება.

დამსაქმებლებს დღემდე შეაქვთ ეჭვი იმ შშმ პირთა შესაძლებლობებში, რომლებიც დასაქმებულები არიან. ამასთან, ათეულობით მილიონი კომპანიაა და ამ სუბიექტებში კიდევ უფრო მეტი მეთვალყურე და მენეჯერი, რომლებიც იღებენ გადაწყვეტილებებს იმის შესახებ, ვინ აიყვანონ, ან ვინ გაანთავისუფლონ, აფასებენ კანდიდატების ფიზიკურ, სენსორულ, გონებრივ და ინტელექტულურ შესაძლებლობებს, რაც საბოლოოდ გავლენას ახდენს შშმ პირთა ჩართულობასა და ინკლუზიაზე.

პირველადი კვლევების შედეგად დადგინდა, რომ მენეჯერები თავს იკავებენ შეზღუდული შესაძლებლობის მქონე პირების დასაქმებისგან, როცა მათ სხვების მსგავსი კვალიფიკაცია აქვთ. კვლევები ასევე აჩვენებს, რომ მაშინაც კი, როდესაც შშმ პირები სამუშაოს ღირსეულად ასრულებენ, სამუშაო პროცესები და მასთან დაკავშირბეული ცრურწმენები ამცირებს თანაბარი შესაძლებლობების შექმნის ალბათობას.

პირები, რომლებსაც აქვთ შეზღუდული შესაძლებლობა ბევრად უფრო დაუცველად გრძნობენ თავს ვიდრე ისინი, ვისაც რაიმე ტიპის შეზღუდვა არ აქვთ. განსაკუთრებით დიდი გამოწვევების წინაშე კი ფსიქოსოციალური საჭიროებების მქონე პირები არიან. კვლევებით დასტურდება, რომ დამსაქმებლების მიერ გამოვლენილი ნეგატიური დამოკიდებულება კიდევ უფრო უარყოფით ხასიათს იძენს, როცა საქმე ფსიქოსოციალური საჭიროებების მქონე პირებს ეხებათ. მათ მიმართ მიმართული სტიგმა დიდ გავლენას ახდენს დასაქმების უფლების შესაძლებლობის რეალიზებაზე.

მართლაც, პროფესორებმა სიმონ დარსიმ, ტრეისი ტეილორმა და ჯენი გრინმა დაადგინეს, რომ დასაქმების ადგილზე დისკრიმინაციის კუთხით მნიშვნელოვანი განსხვავება ვლინდება იმის საფუძველზე, თუ რა შეზღუდვა აქვს პირს. როგორც უკვე აღვნიშნეთ, ფსიქიკური ჯანმრთელობის პრობლემების მქონე პირები და HIV ინფექციის მატარებლები ყველაზე მეტად განიცდიან დასაქმებასთან დაკავშირებულ დისკრიმინაციას. აღნიშნული მაკდონალდ-ვილსონისა და სხვების მიერ ჩატარებულმა კვლევამაც დაადასტურა, რომელიც მრავალმხრივ თვისობრივ ანალიზს ეყრდნობოდა და აშშ-ს მასშტაბით 191 ფსიქიატრიული მდგომარეობის მუშაკი შეისწავლა. გამოკითხულთა 50 %-ზე მეტმა თქვა, რომ დანიშვნიდან 12 თვეში გაათავლისუფლეს, რისი გამომწვევი მიზეზიც, მათი აზრით, ფსიქიკურ ჯანმრთელობასთან დაკავშირებული წარმოდგენები იყო.

**ცრურწმენები და შეზღუდულობა დასაქმების ადგილზე**

შესაძლებლობების მრავალფეროვნება ფაქტია- ადამიანთა ნაწილი მაღალია, ნაწილიც კი დაბალი, ზოგს სირბილი შეუძლია, ზოგი კი გადასაადგილებლად ეტლს იყენებს. ზოგს კომპიუტერის ალგორითმის დაწერა შეუძლია, ზოგი კი კალკულატორის დახმარებით ცდილობს პირადი ბიუჯეტის შენარჩუნება/განსაზღვრას. ამ განსხვავებების ფონზე იქმნება ***შესაძლებლობების მერიტოკრატია,*** რომლის მიხედვითაც, მხოლოდ გარკვეული უნარების მქონე პირები აღწევენ შრომის ბაზარზე წარმატებას. კანდიდატის აყვანის შესახებ მიღებული გადაწყვეტილება, რომელიც უნივერსიტეტის კვალიფიკაციასა და სამუშაო გამოცდილებას ეფუძნება და ნაკლებ შესაძლებლობას უტოვებს მსგავსი კვალიფიკაციის არქმონე პირებს, დამსაქმებლის მხრიდან წარმოადგენს დამსახურებაზე დაფუძნებულ გადაწყვეტილებას.

ეს შესაძლებლობების პრივილეგიის უხილავი მექანიზმია, რომლის საფუძველზეც განხორციელებული ქმედებები და მიღებული გადაწყვეტილებები იწვევს სხვა პირთა დისკრიმინაციას.

 შშმ პირების მიმართ გამოვლენილი უთანასწორობის ფონზე კი, არსებობს დაუმსახურებელი სარგებელი, რომელსაც შეზღუდული შესაძლებლობის არმქონე პირები „ნორმალურობიდან“ იღებენ, მათ შორისაა:

* განაცხადების მიღებისას დამსაქმებლები სავარაუდოდ არჩევანს განსაკუთრებული ფიზიკური, გონებრივი თუ ინტელექტუალური შესაძლებლობის მქონე პირებზე აკეთებენ და ნაკლებად ქირაობენ მათ, ვისაც „არასასურველი“ ფიზიკური გარეგნობა აქვთ.
* შეზღუდული შესაძლებლობების მქონე პირებს დასაქმების ადგილზე შესაძლოა დასჭირდეთ სამუშაო გარემოს ფიზიკური თუ ციფრული ადაპტირება, რასაც სხვა პირები ნაკლებად საჭიროებენ.
* შეზღუდული შესაძლებლობების არმქონე პირებს არ უწევთ სამედიცინო შინაარსის კითხვებზე პასუხის გაცემა და პოზიციის დასაკავებლად მავნე/საზიანო სტერეოტიპულ შეხედულებებთან გამკლავება.

შესაძლებლობების პრივილეგიისა და ეიბლიზმის იერარქიის გააზრებისთვის, ასევე მნიშვნელოვანია თავად შეზღუდული შესაძლებლობების მქონე პირებს შორის ეიბლისტური გამოვლინებების ანალიზი. დადგენილია, რომ ხშირია კონფლიქტური დამოკიდებულებები სხვადასხვა შეზღუდვის მქონე პირებს შორის. მიუხედავად იმისა, რომ ერთი და იგივე იდენტობის მქონე პირები ეიბლიზმის წინააღმდეგ უნდა ერთიანდებოდნენ და ებრძოდნენ დაქვემდებარებულ შესაძლებლობებს, რესურსებზე გამეფებული კონკურენცია და ფართოდ გავრცელებული ცრურწმენები, ხელს უწყობს ეიბლიზმის განვითარებას თავად შშმ თემშიც კი. უფრო მეტიც, ინდივიდთა ნაწილი განიცდის ეიბლიზმის მრავალმხრივ გამოვლინებას და ვერ იღებს შესაბამის მხარდაჭერას მათგან, ვისაც ეს უკვე გამოცდილი აქვს.

სწორედ ამიტომ უკავშირებს ფიონა კემბელი აიბლიზმს რწმენებს და ცრურწმენებს, რომლებიც გარკვეულ შესაძლებლობებს უფრო ღირებულს ხდიან - ერთ მხარეს დგას შესაძლებლობების სრულყოფილი, მეორე მხარეს კი შესაძლებლობების სხვა, ნაკლებად სრულყოფილი და ღირებული სპექტრი (Harpur,2019).

1. **ბრძოლა ეიბლიზმთან - საერთაშორისო კანონმდებლობა**

შეზღუდული შესაძლებლობების მქონე პირთა უფლებების დაცვის კონვენციის (CRPD) მიღების შემდეგ არსებითად გაძლიერდა ის საერთაშორისო ნორმები, რომლებიც ეიბლიზმს და შესაძლებლობათა იერარქიას ებრძვიან.

CRPD- ის მიღებამდე, საერთაშორისო და შიდასახელმწიფოებრივი კანონმდებლობა და პრაქტიკა ორიენტირებული იყო შეზღუდული შესაძლებლობის მქონე პირთა კონტროლზე და ნაკლებ აქცენტს აკეთებდა მათი უფლებების გაძლიერებასა და რეალიზებაზე.

გაეროს ადამიანის უფლებთა მთავარი დოკუმენტები, მათ შორის საერთაშორისო პაქტები სამოქალაქო და პოლიტიკური, ეკონომიკური, სოციალური და კულტურული უფლებების შესახებ, კონვენცია ქალთა მიმართ დისკრიმინაციის ყველა ფორმის აღმოფხვრის შესახებ (CEDAW), კონვენცია წამებისა და სხვა სასტიკი, არაადამიანური ან დამამცირებელი მოპყრობისა და დასჯის წინააღმდეგ (CAT), და რასობრივი დისკრიმინაციის ყველა ფორმის აღმოფხვრის საერთაშორისო კონვენცია (CERD), არ ითვალისწინებდნენ შეზღუდული შესაძლებლობების მქონე პირთა უფლებებს.

კონვენცია ბავშვის უფლებების შესახებ (CRC) იყო გაეროს ადამიანის უფლებათა ერთადერთი ძირითადი დოკუმენტი, რომელმაც შეზღუდული შესაძლებლობის მქონე პირთა განსაკუთრებული მოწყვლადობა აღიარა. CRPD– მდე კი, ადამიანის უფლებათა საერთაშორისო კანონმდებლობამ ძალიან ცოტა რამ გააკეთა შშმ პირთა წინაშე არსებული პრობლემების აღმოსაფხვრელად.

როგორ არეგულირებს დღეს საერთაშორისო კანონმდებლობა შშმ პირთა უფლებებს, მათ შორის შეზღუდული შესაძლებლობის მქონე პირთა შრომის უფლებას?

შეზღუდული შესაძლებლობის მქონე პირთა უფლებების ახალი პარადიგმა გვთავაზობს სახელმძღვანელოს იმის შესახებ, თუ როგორ უნდა ებრძოლონ სახელმწიფოებმა დასაქმების ადგილზე ეიბლიზმს და შესაძლებლობების იერარქიას.

ამას გარდა, შრომის საერთაშორისო ორგანიზაციის სტანდარტები მიზნად ისახავს მშრომელთა უფლებების დაცვას და წარმოადგენს ძლიერ ინსტრუმენტს, რომელიც ასევე გამოიყენება ადგილობრივი/ეროვნული კანონების შეფასების პროცესში.

შრომის საერთაშორისო ორგანიზაცია (ILO) იყენებს სამმხრივ მიდგომას, რომელიც აბალანსებს კაპიტალის, შრომისა და სახელმწიფოს ინტერესებს. მიუხედავად იმისა, რომ გაეროს ადამიანის უფლებათა კონვენციები ინდივიდუალურ უფლებებს ეხება, ILO– ს ყურადღება გამახვილებულია კოლექტიური უფლებების დაცვაზე, ორგანიზებულ შრომაზე, სადაც შშმ პირთა ინტერესები სამწუხაროდ მნიშვნელოვნადაა უგულებელყოფილი. ჯილ ჰამფრი ორგანიზებული შრომის მიდგომას აღწერს როგორც შშმ პირთა პოლიტიკურ და კულტურულ დავიწყებას. მიუხედავად იმისა, რომ დღის წესრიგში უამრავი პრობლემატური საკითხი დგას, შესაძლებლობების თანასწორობა ორგანიზაციული შრომის მიღმა დარჩა. დოქტორმა კერი ბაზასმა კრიტიკულად გააანალიზა ამერიკის შეერთებული შტატების სახელმწიფო სექტორის 100 კოლექტიური შეთანხმების დოკუმენტები. შესწავლის შედეგად მან გამოავლინა შესაძლებლობათა განსხვავებებისადმი ოთხი ძირითადი მიდგომა:

1. ინდუსტრიალისტური მიდგომა- პრობლემატიზირებულია შესაძლებლობათა შეზღუდვა და უგულებელყოფილია დასაქმების ადგილზე შშმ პირთა წინაშე არსებული ბარიერები. იგრძნობა შშმ პირთა შეფასების სამედიცინო მოდელის გავლენა.
2. საზოგადოების მიდგომა - ორიენტირებულია კოლექტიურ სიკეთეზე. მისი მიზანია უმცირესობის ინტერესების დამორჩილებაა უმრავლესობის სასარგებლოდ.
3. მოქნილი მიდგომა - ყველა მხარემ უნდა შეასრულოს ნაკისრი ვალდებულებები, თანასწორობის მიზნების მისაღწევად დამატებითი ნაბიჯების გადადგმის გარეშე.
4. იდეალისტური მიდგომა - ფოკუსირებულია სოციალურ მიზეზებზე და მოიცავს სხვადასხვა ჯგუფების, მათ შორის, შეზღუდული შესაძლებლობის მქონე პირთა უფლებების ადვოკატირებას.

ბაზასის მიერ განსაზღვრული ოთხი მიდგომის გათვალისწინებით, მხოლოდ ის კოლექტიური შეთანხმებები უწყობდნენ ხელს შშმ პირთა უფლებების რეალიზებას, რომლებიც იდეალისტურ მიდგომას ეყრდნობოდნენ.

დღეს არსებული ანტიდისკრიმინაციული კანონების მიზანია შესაძლებლობათა შეზღუდვის საფუძველზე დისკრიმინაციის პრევენცია, მათ შორის დასაქმების ადგილზე ღირსეული სამუშაო პირობების შექმნა და საჭიროების შემთხვევაში დამსაქმებლის მხრიდან გონივრული ცვლილებების შეტანა შშმ პირთა შრომის უფლების დაუბრკოლებლად რეალიზებისთვის.

შრომის საერთაშორისო ორგანიზაცია (ILO) კი მიზნად ისახავს ისეთი შესაძლებლობების შექმნას, რომელიც შრომისუნარიან ადამიანს დაეხმარება გააგრძელოს მუშაობა და აინაზღაუროს ის, რაც დაკარგა და რის გამოც ვეღარ ახდენს დასაქმების შესაძლებლობების რეალიზებას. ILO-ს მექანიზმი ხელს უწყობს სამუშაოზე დაშავებულებს, მოახდინონ რეაბილიტაცია და დაუბრუნდნენ საქმეს. თუკი ეს შეუძლებელია და პირს უწევს შრომის ბაზრის დატოვება, მოახდინოს მათი კომპენსაცია (Harpur,2019).

**მუშაობის უფლება და შეზღუდული შესაძლებლობების მქონე პირთა უფლებების კონვენცია CRPD**

CRPD– მ არსებითად შეცვალა გაურკვევლობა იმის შესახებ, თუ რას ნიშნავს შრომის უფლება შეზღუდული შესაძლებლობის მქონე პირთათვის. სხვა კონვენციებისგან განსხვავებით, CRPD არის ადამიანის უფლებათა კონვენცია, რომელიც კონკრეტულად ეხება შეზღუდული შესაძლებლობის მქონე პირთა საკითხებს (Harpur,2019).

CRPD-ის 27-ე მუხლი მნიშვნელოვან დეტალებს აწვდის ქვეყნებს, რომლებმაც უნდა უზრუნველყონ შშმ პირთა შრომის უფლების რეალიზება და ხელი შეუწყონ მათ დასაქმებას.

27-ე მუხლის თანახმად, მონაწილე სახელმწიფოები აღიარებენ შეზღუდული შესაძლებლობის მქონე პირთა უფლებას შრომაზე, სხვებთან თანასწორობის საფუძველზე; აღნიშნული მოიცავს საკუთარი შრომით ცხოვრების უზრუნველყოფის შესაძლებლობის მოპოვების უფლებას, მაშინ როდესაც შრომითი ბაზარი და სამუშაო გარემო არის ღია, ინკლუზიური და მისაწვდომი შეზღუდული შესაძლებლობის მქონე პირთათვის. მონაწილე სახელმწიფოებმა, შესაბამისი საფეხურების გავლით, მათ შორის საკანონმდებლო დონეზე, უნდა დაიცვან და ხელი შეუწყონ შრომის უფლების რეალიზებას, მათ შორის მათთვის, ვინც შეზღუდვა შრომითი მოვალეობის შესრულებისას მიიღო. ამას გარდა:

უნდა აიკრძალოს შეზღუდული შესაძლებლობით გამოწვეული ნებისმიერი დისკრიმინაცია დასაქმების ყველა ფორმასთან დაკავშირებულ საკითხებში, მათ შორის: სამუშაოზე აყვანის პირობები, დაქირავება და დასაქმება, სამუშაო ადგილის შენარჩუნება, სამსახურებრივი წინსვლა, სამუშაო ადგილის უსაფრთხოება და  ჯანსაღი გარემო. დაცული უნდა იყოს შეზღუდული შესაძლებლობის მქონე პირთა თანაბარი უფლება შრომის სამართლიან და ხელსაყრელ პირობებზე, რაც მოიცავს თანაბარ შესაძლებლობებსა და ანაზღაურებას  ერთი და იმავე შრომის შესრულებისათვის, უსაფრთხო და ჯანსაღ სამუშაო გარემოს, მათ შორის დაცვას ძალადობისაგან. ასევე, სახელმწიფოებმა უნდა უზრუნველყონ შეზღუდული შესაძლებლობის მქონე პირთა თანაბარი უფლება  საკუთარი შრომის და პროფკავშირული უფლებების გამოყენებაზე, შეზღუდული შესაძლებლობის მქონე პირთათვის, ტექნიკური და პროფესიული ორიენტაციის პროგრამების, დასაქმების სამსახურების, პროფესიული და უწყვეტი განათლების მისაწვდომობა. ხელი უნდა შეეწყოს შრომით ბაზარზე შეზღუდული შესაძლებლობის მქონე პირთა დასაქმებისა და სამსახურეობრივი წინსვლის შესაძლებლობებს, ისევე როგორც სამუშაო ადგილის მოძიების, შენარჩუნებისა და მუშაობის განახლებას. მხარდაჭერილი უნდა იყოს თვითდასაქმების, მეწარმეობის, კოოპერატივების განვითარებისა და საკუთარი ბიზნესის ორგანიზების შესაძლებლობები. უნდა მოხდეს შეზღუდული შესაძლებლობის მქონე პირთა დასაქმება საჯარო სექტორში და ასევე ხელი უნდა შეეწყოს შეზღუდული შესაძლებლობის მქონე პირთა კერძო სექტორში დასაქმებას შესაბამისი პოლიტიკისა და ზომების გატარებით, რაც შესაძლოა მოიცავდეს პოზიტიურ სამოქმედო პროგრამებს, სტიმულირებას და სხვა ზომებს. უზრუნველყოფილ უნდა იქნეს სამუშაო ადგილების შეზღუდული შესაძლებლობის მქონე პირთა საჭიროების შესაბამისად მოწყობა და უნდა მოხდეს შეზღუდული შესაძლებლობის მქონე პირთა მიერ შრომითი გამოცდილების ღია შრომით ბაზარზე მიღება. ამას გარდა, უნდა განხორციელდეს შეზღუდული შესაძლებლობის მქონე პირთათვის პროფესიული და საკვალიფიკაციო რეაბილიტაციის, სამუშაო ადგილის შენარჩუნებისა და სამუშაოზე დაბრუნების პროგრამები. და ბოლოს, სახელმწიფოებმა უნდა უზრუნველყონ სხვათა თანაბრად შეზღუდული შესაძლებლობის მქონე პირთა დამოკიდებულ მდგომარეობაში ყოფნის, იძულებითი და სავალდებულო შრომისაგან დაცვა (შშმ პირთა უფლებების კონვენცია, მუხლი 27).

შესაძლებლობების თანასწორობა CRPD– ის ძირითადი აქცენტია. მისი მიზანია შეზღუდული შესაძლებლობის მქონე პირთა ადამიანის ყველა უფლებებისა და ძირითადი თავისუფლებების სრული და თანაბარი სარგებლობის დაცვა და უზრუნველყოფა.

თანასწორობის ცნება მოიცავს შესაძლებლობების მრავალფეროვნების მიღებას. CRPD– ის ზოგადი პრინციპები აღიარებს შესაძლებლობების თანასწორობის მნიშვნელობას და ხაზს უსვამს დისკრიმინაციის დაუშვებლობას. განაცხადი იმის შესახებ, რომ შეზღუდული შესაძლებლობის მქონე პირებს შეუძლიათ თავიანთი უფლებები გამოიყენონ "სხვებთან თანაბარ საფუძველზე", გვხვდება როგორც პრეამბულაში, ისე კონვენციის სხვა მუხლებში (Harpur,2019).

1. **ეიბლიზმის სხვადასხვა ფორმები და მისი გავლენა შშმ პირთა უფლებების განხორციელებაზე**

შეზღუდული შესაძლებლობების მქონე პირთა ცალკეული უფლებების განხორციელება მჭიდრო კავშირშია სხვა უფლებების რეალიზებასთან. მაგალითად, დასაქმების უფლება დაკავშირებულია განათლების უფლებასთან, რომლის ერთ - ერთ ხელისშემშლელ ფაქტორს ინსტიტუციონალური ეიბლიზმი წარმოადგენს. ინსტიტუციონალურ ეიბლიზმს ვხვდებით კულტურულ, სამედიცინო, ეკონომიკურ და სხვა სფეროებში და მას დიდი გავლენა აქვს შშმ პირთა უფლებების რეალიზების საკითხებზე.

როგორც ზემოთ აღინიშნა, ეიბლიზმი მოიაზრებს ნეგატიურ დაშვებას შშმ პირთა ცხოვრების ხასიათის შესახებ და კრიტიკას მოკლებულ რწმენას ქმედუნარიანი პირების უპირატესობაზე (Hehir, 2002). ეიბლისტური დაშვებები ნათლად ვლინდება შეზღუდული შესაძლებლობების შესახებ კულტურულ ნარატივებში, სადაც შეზღუდულობა ძირითადად განხილულია როგორც ტრაგედია, თუმცა თანამედროვე კრიტიკული მეცნიერება ხაზს უსვამს ინდივიდის სოციალურ, პოლიტიკურ და ისტორიულ კონტექსტს და შეზღუდულობას განიხილავს, როგორც ადამიანის მრავალფეროვნების გამოვლინებას (Broderick & Ne'eman, 2008; Connor & Gabel, 2013 ), კონკრეტულ ფიზიკურ ან სენსორულ გამოცდილებას (მაგალითად, სმენის პრობლემები, მოტორული ფუნქციის არარსებობა), სადაც შეზღუდულობა შშმ პირთა პოლიტიკური, ეკონომიკური, სოციალური და კულტურული ჩაგვრაა (Broderick, 2013). სამწუხაროდ, აღნიშნული მიდგომები ნაკლებად გამოიყენება საგანმანათლებლო, დასაქმების თუ სხვა სფეროებში, რაც კიდევ უფრო აძლიერებს ინსტიტუციონალურ და კულტურულ ეიბლიზმს, რომლის გამოვლინებაცაა:

* შეზღუდული შესაძლებლობების მქონე პირთა რეპრეზენტაცია მედიაში, სადაც შშმ პირთა თემატიკა ან ნაკლებად შუქდება ან მეტწილად უარყოფით და სტერეოტიპულ კონტექსტში; როგორც წინა თავებში განვიხილეთ, სიუჟეტების უმეტესი ნაწილი ორიენტირებულია „განკურნებაზე“ და შშმ თემის განსაკუთრებულ პრობლემატიზირებაზე.
* შეზღუდული შესაძლებლობების მქონე პირთა თემისა და კულტურის უჩინარობა: შშმ პირთა უფლებების ისტორიას სტუდენტების უმეტესობას არ ასწავლიან. ნაკლებია შშმ პირთა კულტურის და უფლებების დაცვის მიზნით განხორციელებული ცვლილებების ხილვადობა.
* შეზღუდული შესაძლებლობის მქონე პირთა იძულებითი სეგრეგაცია საზოგადოებაში: შეზღუდული შესაძლებლობის მქონე პირები სპეციალური საგანმანათლებლო პროგრამებისა და ძალდატანებითი ინსტიტუციონალიზაციის გზით, ისტორიულად განცალკავებულები არიან საზოგადოებისგან (Schlauderaff, 2020).

რაც შეეხება ინსტიტუციონალურ ეიბლიზმს, მის საფუძვლებს ვპოულობთ კანონებში, პოლიტიკაში, სახელმწიფოების მიერ შემუშავებულ რეგულაციებსა თუ სოციალურ და კულტურულ ნორმებში. იგი დაკავშირებულია გარემოში არსებულ ფიზიკურ ბარიერებთან, როგორიცაა მაგალითად პანდუსების არარსებობა, ამ მათი არასათანადოდ მოწყობა. ინსტიტუციურ ბარიერს ასევე ვხვდებით საგანმანათლებლო, ჯანდაცვის, სამთავრობო, მედიისა და სპორტის დონეზეც კი. მაგალითად, ინსტიტუციური ეიბლიზმის გამოვლინებაა სტუდენტების ან შშმ მოსწავლეების სხვა ბავშვებისგან გამოყოფა და ასევე, დამხმარე ტექნოლოგიების არარსებობა სწავლის პროცესში - წიგნების ნაკლებობა ბრაილის შრიფტით და სხვ. (Youth Organizing! Disabled & ProudProject of California Foundation for Independent Living Centers).

სამედიცინო ეიბლიზმი კი, როგორც უკვე ნაწილობრივ შევეხეთ, უკავშირდება განკურნებას ნებისმიერ ფასად. მართლაც, დღეს მომრავლებული საქველმოქმედო ღონისძიებებიდან შემოსული თანხების უმეტესობა სამედიცინო ჩარევებს ხმარდება და ნაკლები ყურადღება ეთმობა შშმ პირთათვის მისაღები ზრუნვის პოლიტიკის შემუშავებას.

სამედიცინო ეიბლიზმის გამოვლინებაა ასევე შშმ პირთა ძალდატანებითი/იძულებითი სტერილიზაცია. მიუხედავად იმისა, რომ სტერილიზაციასთან დაკავშირებული კანონები დიდწილად გაუქმდა, შშმ პირები, მათ შორის ბავშვები კვლავ განიცდიან ძალდატანებით სტერილიზაციას, რასაც კარგად მოწმობს დღეს არსებული სელექციური მეთოდების სიჭარბე (Schlauderaff, 2020).

ეიბლიზმი სხვადასხვა ფორმით ვლინდება და განსაკუთრებით აშკაარა ხოლმე საგანმანათლებლო დაწესებულებებში. ხშირია არასწორი წარმოდგენები იმის შესახებ, რომ ბავშვისთვის უმჯობესია დადიოდეს, ვიდრე გადასაადგილებლად რაიმე მოწყობილობას იყენებდეს, ნიშნების ენის გამოყენების ნაცვლად შეეძლოს საუბარი, ბრაილის შრიფტის ნაცვლად კი წასაკითხად იყენებდეს დაბეჭდილ მასალებს, იხეტიალოს არა შშმ ბავშვებთან ერთად და სხვ. მოკლედ რომ ვთქვათ, საგანმანათლებლო სივრცეში დასაქმებული პირების აზრით, სასურველია, შშმ ბავშვებმაც იგივე გააკეთონ, რასაც სხვები აკეთებენ.

შშმ პირებისთვის მიწოდებულ საგანმანათლებლო პროგრემებს სერვისის პროვაიდერებისა და ოჯახის წევრების ძირითადი ყურადღება შეზღუდულობის შეცვლაზე გადააქვს. აქცენტი მხოლოდ შშმ პირთა მახასიათებლებზე კეთდება და ნაკლებადაა გათვალისწინებული ინკლუზიის ხელისშემწყობი სხვა მნიშვნელოვანი ფაქტორები.

ეს და სხვა უარყოფითი კულტურული დაშვებები და მოსაზრებები გავლენას ახდენს შეზღუდული შესაძლებლობის მქონე ბავშვების განათლებაზე. ეიბლისტური დაშვებების გავრცელება, არამარტო აძლიერებს შშმ პირთა მიმართ სტერეოტიპულ დამოკიდებულებებს, ხდება უთანასწორობის მიზეზი და ხელს უშლის შშმ პირთა მიერ განათლების უფლების რეალიზებას.

იმის საილუსტრაციოდ, რა უარყოფითი შედეგების მომტანი შეიძლება იყოს ეიბლისტური მოსაზრებების გავრცელება შშმ პირთა განათლებაზე, საილუსტრაციოდ განვიხილოთ სმენის სირთულის მქონე ჯგუფის მაგალითი.

სხვა შეზღუდული შესაძლებლობის მქონე პირებისგან განსხვავებით, სმენადაქვეითებული ბავშვების საგანმანათლებლო პროგრამები აშშ – ში 150 წელზე მეტია არსებობს. განათლების მისაწვდომობაზე განსაკუთრებული გავლენა კი სმენადაქვეითებულ პედაგოგებს ჰქონდათ, რომელთა დამსახურებითაც შეიქმნა ადრეული საგანმანათლებლო პროგრამები. მათ შორის იყო თომას გალადეტი, რომელიც სმენადაქვეითებული პირების განათლების ადვოკატირებას ეწეოდა და ამერიკაში დასაბრუნებლად ევროპულ საგანმანათლებლო მოდელებს სწავლობდა. ევროპაში ყოფნისას იგი შეხვდა ნიჭიერ მასწავლებელს, ლორან კლერკს, რომელსაც ასევე სმენის სირთულეები ჰქონდა. მათ 1817 წელს ერთად გახსნეს ამერიკული თავშესაფარი სმენისა და მეტყველების პრობლემების მქონე პირებისთვის ჰარტფორდში, კონექტიკუტის შტატში.

ამერიკული ჟესტური ენის (ASL) გამოყენებით, სკოლამ აჩვენა, რომ წერა-კითხვის უნარის გამომუშავება აღნიშნულ ჯგუფში სავსებით შესაძლებელი იყო (Baynton, 1996). საინტერესოა ის ფაქტიც, რომ ჰარტფორდის სკოლის კურსდამთავრებულებმა წიგნიერების უფრო მაღალ დონეს მიაღწიეს, ვიდრე მათ, ვისაც სმენის პრობლემები არ ჰქონდათ. სმენის სირთულეები იმდენად გავრცელებული იყო კუნძულზე, რომ მოქალაქეთა უმეტესობამ ნიშნების ენა ისწავლა. ამას გარდა, შშმ პირთა ნაწილი წარმოდგენილი იყო ადგილობრივ მმართველობაში და სხვადასხვა თანამდებობებიც კი ეკავათ.

მიუხედავად იმისა, რომ აღნიშნული საკმაოდ ადრეული და კარგი შედეგი იყო შშმ პირთა განათლების მიმართულებით, ორალიზმის მეთოდოლოგიის შემუშავების შემდეგ, რიგი უკუსვლა შეინიშნება.

აღნიშნული მეთოდოლოგია კრძალავდა ნიშნების ენის გამოყენებას, რადგან ითვლებოდა, რომ იგი ამცირებდა ლაპარაკის მოტივაციას, რის საფუძველზეც, ჟესტურ ენაზე პროგრამების არსებობას ბევრი მოწინააღმდეგე ჰყავდა და ორალიზმი სმენის პრობლემების გამოსწორების ერთადერთ გზად მიიჩნეოდა. ორალიზმის „ძალაუფლება“ საგანმანათლებლო სივრცეში 1960-იანი წლებიდან შემცირდა, როდესაც კვლევამ დაადასტურა ხელით კომუნიკაციის სარგებელი და მნიშვნელობა, თუმცა მანამდე დამკვიდრებული მიდგომები დღემდე დიდ გავლენას ახდენს სმენადაქვეითებულ პირებზე, მათ შორის განათლების სფეროში.

კვლევების თანახმად, სმენის პრობლემების მქონე შვილებმა, რომლებთანაც მშობლები ნიშნების ენით ურთიერთობდნენ, განვითარების უფრო მაღალი დონე აჩვენეს, ვიდრე მათ, ვისაც სმენის პრობლემების არმქონე მშობლები ჰყავდათ (Courtin, 2000; Sisco & Anderson, 1980; Zwiebel, 1987). გარდა ამისა, სმენადაქვეითებულ მშობლებს ნაკლებად აქვთ უარყოფითი კულტურული შეხედულებები და სმენის პრობლემების მქონე შვილების ყოლა მათთვის სულაც არ წარმოადგენს ტრაგედიას. ამიტომ ხშირია შემთხვევები, როდესაც სმენადაქვეითებული პირების უმეტესაობას ურჩევნია იმავე შეზღუდვის მქონე შვილი ჰყავდეს.

ბოლოდროინდელი კვლევები ასევე ადასტურებს ჟესტური ენის მნიშვნელობას სმენადაქვეითებული პირების პროფესიული წარმატების მიღწევის საქმეში, თუმცა ამ მიგნებას საგანმანათლებლო პრაქტიკა იშვიათად ასახავს. მიუხედავად იმისა, რომ სმენის პრობლემების მქონე ბავშვების მშობლებს აქვთ უფლება დაბადებიდან ისარგებლონ სპეციალური საგანმანათლებლო სერვისებით, ბავშვები სკოლას ორმოცდაათ სიტყვაზე ნაკლები ლექსიკით იწყებენ (Shapiro, 1994). ამის მიზეზი კი სკოლამდელ პროგრამებში და სახლში, ჟესტური ენის ნაკლები გამოყენებაა. ამას ემატება ისიც, რომ სასკოლო პროგრამათა უმეტესობა არ ცნობს ჟესტური ენის შემუშავების მნიშვნელობას, რის მთავარ საფუძველსაც კვლავ ეიბლისტური ვარაუდების გავლენამდე მივყვავართ.

და ბოლოს, განვიხილოთ ეიბლისტური დაშვებების ინსტიტუციონალიზაციის შემთხვევა სასამართლო საქმეზე - „როული გროველსვილის ქალაქის სკოლის განათლების საბჭოს წინააღმდეგ“. სასამართლოს გადაწყვეტილებით, სმენადაქვეითებულ გოგონას, რომელიც განათლებას რეგულარულ კლასში იღებდა, არ ჰქონდა ჟესტური ენის თარჯიმნის გამოყენების უფლება. ფაქტობრივად, სასამართლო ამბობდა, რომ ბავშვს უნდა გაეგო მასწავლებლის ნათქვამის ნაწილი მაინც, რაც სმენის არქონის პირობებში შეუძლებელი იყო. იმის გათვალისწინებით, რომ სკოლის საბჭოში სმენადაქვეითებულები ნაკლებად იყვნენ წარმოდგენილები, ფაქტობრივად ვერ ხდებოდა ცვლილებების ინიცირება.

სამწუხაროდ, აღნიშნულ ქეისში სასამართლომ ვერ შეასრულა თავისი როლი- დაეცვა უმცირესობა, ამ შემთვევაში სმენადაქვეითებული გოგონა უმრავლესობისგან- სკოლის საბჭოსგან. მართალია შშმ თემმა როულის საქმე წააგო, მაგრამ ისინი დღემდე იყენებენ პოლიტიკურ ძალას, საგანმანათლებლო პროგრამებში სმენადაქვეითებული პირების საჭიროებების ადვოკატირებისთვის და იბრძვიან ჟესტური ენის საყოველთაო აღიარებისთვის (Hehir,2002).

**თემის შეჯამება:** შეზღუდული შესაძლებლობების მქონე პირთა წინაშე არსებული ბარიერები საგანმანათლებლო, დასაქმების თუ სხვა სფეროში, დიდწილად განპირობებულია ეიბლიზმის კონცეფციის გაბატონებული დაშვებით, რომელიც ადგენს „სრულყოფილ ფიზიკურ სტანდარტს“ და ნაკლებად ითვალისწინებს შშმ პირთა წინაშე არსებულ საჭიროებებს და მათი შესაძლებლობების მრავალფეროვნებას. შშმ პირთა უფლებების კონვენციის მიღებამდე არსებული ადამიანის უფლებათა საერთაშორისო დოკუმენტები ნაკლებად ეხებოდნენ შშმ პირებს და არ არსებობდა მათი უფლებების გაძლიერებისა და დაცვის საერთაშორისოდ აღიარებული მექანიზმები. CRPD-ის მიღების შემდეგ კი უფრო ნათელი გახდა შშმ პირთა უფლებების რეალიზების ხელშეწყობის საჭიროება, რომელიც თითქმის ყველა სფეროს ეხებოდა. განისაზღვრა შესაძლებლობებზე დაფუძნებულ დისკრიმინაციასთან ბრძოლის გზები და სახელმწიფოთა მხრიდან შესაბამისი ღონისძიებების გატარების აუცილებლობა. აღებული ვალდებულებებისა და განხორციელებული ცვლილებების მიუხედავად, ქვეყანათა ნაწილისთვის დღემდე პრობლემაა ეიბლიზმის გამოვლინება განათლების, დასაქმების თუ სხვა სფეროებში. დამსაქმებელთა უმეტესობა უპირატესობას დიდწილად „სრულყოფილ“ კანდიდატს ანიჭებს და ხელს უწყობს შესაძლებლობათა მერიტოკრატიის დამკვიდრებას. ცვლილებების ფონზე, გამოწვევებია საგანმანათლებლო სფეროშიც, სადაც სპეციალურად შემუშავებული პროგრამების მიუხედავად, სხვათა თანაბრად განათლების უფლების რეალიზებისთვის, შშმ პირებს დღემდე უწევთ საკუთარი უფლებების რეალიზებისთვის ბრძოლა.

**სავარჯიშო N1. ეიბლისტური ენის გამოყენება და მისი ალტერნატივები**

დაიყავით ორ ჯგუფად, იმსჯელეთ მოცემულ ტერმინებზე და გამოყენებულ წინადადებებზე, რატომ შეიძლება იყოს ისინი მჩაგვრელი და ზიანის მომტანი?

იმსჯელეთ აღნიშნული სიტყვების ალტერნატივებზე და ჩამოწერეთ რა სიტყვებით და წინადადებებით ჩაანაცვლებდით მათ.

|  |  |
| --- | --- |
| **ჯგუფი N1.სიტყვები და წინადადებები** | **ჯგუფი N2.სიტყვები და წინადადებები** |
| * ჩამორჩენილი
* სულელი/მუნჯი/იდიოტი
* ინვალიდი
* „ტრამპი ისეთი სოციოპათია/ფსიქოპათია“
* კოჭლი
* ჩემი შვილი არი არის შეზღუდული, იგი მას განსხვავებული შესაძლებლობები აქვს
* „ბრმად წამს“, „ბრმად მიმდევარია“
* „ისინი ისეთი შიზოები არიან, რომ ყველაფერს მოედნენ“
 | * გიჟი
* უნარშეზღუდული
* „როგორი ბიპოლარული ამინდია“
* „რომ შეგეძლოს შენი ინვალიდობის/დაავადების განკურნება“
* „სპეციალური საჭიროებები“, „სპეციალური საცხოვრებელი ადგილები“
* ნორმალური ხალხი
* ნორმალური სხეული
* ნელი/შენელებული
* ყრუ
 |

(Schlauderaff, 2020).

**სავარჯშო N2.**

გაეცანით ჩამონათვალს და მიუთითეთ თითოეული მაგალითი ეიბლიზმის რომელ ფორმას შეესაბამება

 კულტურული ეიბლიზმი

ინსტიტუციონალური ეიბლიზმი

|  |
| --- |
| მერია არ იღებს წინადადებას შეზღუდული შესაძლებლობის მქონე სტუდენტებისთვის სპეციალური მასწავლებლის ან რეპეტიტორების დაფინანსების შესახებ |
| შშმ პირი დაკარგავს სახელმწიფო სარგებელს და / ან დაზღვევას, თუ დაქორწინდება. |
|  სადაზღვევო კომპანიების მიერ მიღებული გადაწყვეტილებები ზღუდავს შეზღუდული შესაძლებლობის მქონე პირთათვის საჭირო რესურსების გამოყენებას  |
| სამედიცინო თვალსაზრისით, შეზღუდული შესაძლებლობების მქონე პირებს საკუთარი ცხოვრების კონტროლის ნაკლები შესაძლებლობები აქვთ |
| ჯანმრთელობის დაზღვევის ნაკლები შესაძლებლობები შშ პირთათვის იმის გამო, რომ ისინი რისკ ჯგუფს წარმოადგენენ |
| საგანმანათლებლო დაწესებულებებში პერსონალის განვითარების პროგრამები არ მოიცავს ინფორმაციას უნივერსალური დიზაინის შესახებ |
| ხელმისაწვდომობის ან დამხმარე ტექნოლოგიის არარსებობა, რომელიც ხელს უშლის შეზღუდული შესაძლებლობის მქონე პირებს, მონაწილეობა მიიღონ ადგილობრივი ხელისუფლების მიერ გამართულ შეხვედრებში |
| ფსიქოსოციალური შეზღუდვის მქონე პირები მიდრეკილნი არიან მკვლელობისკენ. სამედიცინო ეიბლიზმი  |
| საქველმოქმედო ღონისძიებების სპონსორობა, რომელიც ნაკლებადაა მიმართული შშმ პირთა დამოუკიდებელი ცხოვრების პროგრამების განვითარებაზე |
| „ნორმალური“ და „ლამაზი“ ხალხის გამოყენება სარეკლამო პროგრამებში  |
| ვარაუდობენ, რომ ფიზიკურად შეზღუდული შესაძლებლობის მქონე პირი არ უნდა შეეჯიბროს "ნორმალურ" სპორტსმენს - ეს იქნება არაკეთილსინდისიერი შეჯიბრება  |

(Routledge, 2007)

თითოეული მაგალითის შემთხვევაში იმსჯელეთ, შშმ პირთა კონვენციით გათვალისწინებული რომელი უფლებებია დარღვეული?

**კითხვები რეფლექსიისთვის:**

1. რა ფაქტორების გათვალისწინებით ხსნის ICF შესაძლებლობათა შეზღუდვის კონცეფციას და როგორ ფიქრობთ, რომელი ფაქტორია ყველაზე მეტად შშმ პირთა უფლებების დაცვის წინაპირობა?
2. იმსჯელეთ ეიბლიზმის ფორმებზე - შშმ პირებთან მიმართებით ეიბლიზმის რა მაგალითები გინახავთ ან გსმენიათ?
3. როგორ ფიქრობთ, რა დონეზეა დღეს ინსტიტუციონალური ეიბლიზმი საქართველოში და რა ფაქტორები განაპირობებს მის განვითარებას?
4. თქვენი აზრით, რა უნივერსალურ პრინციპს უნდა ეყრდნობოდეს დამსაქმებელი შშმ პირ კანდიდატებთან ურთიერთობისას? და რატომ არის აუცილებელი შშმ პირთა შრომის უფლების რეალიზებისთვი დამატებითი რესურსების გამოყოფა?
5. იმსჯელეთ ტრანსჰუმანიზმზე- არის თუ არა ის შშმ პირთა ახალი შესაძლებლობები?

დანართი:

**ეიბლიზმთან დაკავშირებული ტერმინები და ფრაზები**

**არასწორია - ინვალიდის ეტლს მიჯაჭვული / მიბმული**

აღნიშნული ფრაზა მიმართულია ხოლმე ფიზიკური შეზღუდვის მქონე პირებზე, რომლებიც იყენებენ ეტლს. უნდა გავითვალისწინოთ, რომ ეტლი არის დამხმარე საშუალება, რომელიც გადაადგილების თავისუფლებას უზრუნველყოფს და ის ვერ იქნება შემზღუდავი.

აღნიშნული ფრაზის ნაცვლად შეგიძლიათ გამოიყენოთ შემდეგი ფრაზები - იყენებს ეტლს, საჭიროებს ეტლს, ეტლის მუდმივი მომხმარებელია.

**არასწორია - გიჟი/შეშლილი, მანიაკი, ფსიქოპატი**

აღნიშნულ სიტყვას ხშირად იყენებენ მენტალური პრობლემების მქონე ადამიანებთან. მის ნაცვლად შეგიძლიათ გამოიყენოთ შემდეგი ფრაზები - არაპროგნოზირებადი, იმპულსური, კონტროლიდან გამოსული, მღელვარე.

**არასწორია - ინვალიდი, ხეიბარი**

ძირითადად მიმართავენ ხოლმე ფიზიკური ან მობილობის შეზღუდვის მქონე პირებს. მის ნაცვლად მიზანშეწონილია შემდეგი სიტყვების გამოყენება - მობილობის შეზღუდვის მქონე პირი, გადაადგილების პრობლემის მქონე პირი ან უბრალოდ შეზღუდული შესაძლებლობის მქონე პირი.

**არასწორია- განსხვავებული შესაძლებლობების მქონე პირები**

ხშირად შეზღუდული შესაძლებლობის ნაცვლად იყენებენ სიტყვებს- განსხვავებული შესაძლებლობები. მის ნაცვლად, რეკომენდირებულია გამოვიყენოთ - შეზღუდული შესაძლებლობის მქონე პირი, შშმ სტატუსი მქონე პირი.

**არასწორია - ყრუ- მუნჯი**

ხშირად ადამიანებს, რომლებსაც არ ესმით ყრუ- მუნჯებად მოიხსენიებენ. მის ნაცვლად შეგვიძლია გამოვიყენოთ შემდეგი სიტყვები - სმენადაქვეითებული, სმენის პრობლემის მქონე, არავერბალური, მეტყველების დარღვევის მქონე.

**არასწორია - იდიოტი, ტიჭკუასუსტი**

ხშირად გამოიყენებენ ინტელექტუალური შეზღდვის მქონე პირების მიმართ. მის ნაცვლად შეგიძლიათ გამოიყენოთ სიტყვები - იმპულსური, წინდაუხედავი, დაუდევარი.

**არასწორია-კოჭლი**

ეხება ფიზიკური ან მობილობის შეზღუდვის მქონე პირებს. მიზანშეწონილია შემდეგი სიტყვების გამოყენება - მობილობის შეზღუდვის მქონე პირი, გადაადგილების პრობლემის მქონე პირი (Brown, 2021).

**გამოყენებული ლიტერატურა:**

Goodley, D. (2014). *Dis/ability studies: Theorising disablism and ableism*. Routledge.

Bogart, K. R., & Dunn, D. S. (2019). Ableism special issue introduction. *Journal of Social Issues*, *75*(3), 650-664.

Friedman, C., & Owen, A. L. (2017). Defining disability: Understandings of and attitudes towards ableism and disability. *Disability Studies Quarterly*, *37*(1).

Harpur, P. D. (2019). *Ableism at work: disablement and hierarchies of impairment*. Cambridge University Press.

შეზღუდული შესაძლებლობების მქონე პირთა უფლებების კონვენცია, მუხლი 27 (2014) <https://matsne.gov.ge/ka/document/view/2334289?publication=0>

# Schlauderaff, S. (2020). PART ONE: WHAT IS ABLEISM? WHAT IS DISABILITy?. University of Arizona, Disability Cultural Center.

# Hehir, T. (2002). Eliminating ableism in education. *Harvard educational review*, *72*(1), 1-33.

### Brown. L (2021). Ableism/Language <https://www.autistichoya.com/p/ableist-words-and-terms-to-avoid.html>

INSTITUTIONAL ABLEISM EXAMPLES FROM TDSJ2E (2007). Teaching for Diversity and Social Justice, Second Edition, Routledge.

Lalvani, P., & Broderick, A. A. (2013). Institutionalized ableism and the misguided “Disability Awareness Day”: Transformative pedagogies for teacher education. *Equity & Excellence in Education*, *46*(4), 468-483.